РЕШЕНИЕ НА КОМИСИЯТА
от 9 юли 2009 година
за изменение на Решение 2008/22/ЕО за определяне на правилата за изпълнение на Решение № 573/2007/ЕО на Европейския парламент и на Съвета за създаване на Европейски фонд за бежанци за периода от 2008 до 2013 г. като част от общата програма „Солидарност и управление на миграционните потоци“ относно системите за управление и контрол на държавите-членки, правилата за административно и финансово управление и допустимостта на разходи за проекти, съфинансирани от фонда
(нотифицирано под номер C(2009) 5251)
(само текстовете на английски, български, гръцки, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки и шведски език са автентични)
(2009/533/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 573/2007/ЕО на Европейския парламент и на Съвета от 23 май 2007 г. за създаване на Европейски фонд за бежанци за периода от 2008 до 2013 г. като част от Общата програма „Солидарност и управление на миграционните потоци“ и за отмяна на Решение 2004/904/ЕО на Съвета (1), и по-специално член 23 и член 35, параграф 4, от него,
като има предвид, че:
(1)
С оглед на опита, натрупан след създаването на фонда, е уместно да бъде удължен периодът за допустимост на годишните програми с цел на държавите-членки да се даде възможност да използват фонда по ефективен начин и да адаптират графика за предоставянето на окончателния отчет относно изпълнението на годишната програма.
(2)
Уместно е също да бъде адаптирана процедурата за предаване на преработените годишни програми от държавите-членки.
(3)
В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Обединеното кралство е обвързано с основния акт и като следствие от това - с настоящото решение.
(4)
В съответствие с член 3 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност, Ирландия е обвързана с основния акт и като следствие от това - с настоящото решение.
(5)
В съответствие с член 2 от Протокола относно позицията на Дания, приложен към Договора за Европейския съюз и към Договора за създаване на Европейската общност, Дания не е обвързана с настоящото решение и не го прилага.
(6)
Мерките, предвидени в настоящото решение, са в съответствие със становището на общия комитет „Солидарност и управление на миграционните потоци“,
ПРИЕ НАСТОЯЩОТО РЕШЕНИЕ:
Член 1
Решение 2008/22/ЕО на Комисията (2) се изменя, както следва:
1.
Член 23, параграф 1 се заменя със следния текст:
„1. За да се преразгледа годишната програма, одобрена от Комисията съгласно член 20, параграф 5 от основния акт, съответната държава-членка представя на Комисията преработен проект на годишна програма най-късно три месеца преди края на периода на допустимост. Комисията разглежда и възможно най-скоро одобрява преработената програма в съответствие с процедурата, посочена в член 20, параграф 5 от основния акт.“
2.
В приложение 5, част A, точка 4.1 думите „Списък на всички предстоящи вземания към 30 юни на година N + 2 (N = година на настоящата годишна програма)“ се заменят с думите „Списък на всички неприключени възстановявания шест месеца след крайния срок за допустимост за разходите“.
3.
В приложение 11 точка I.4.1 се заменя със следното:
„1.
Разходите, отнасящи се до проекта, трябва да бъдат направени и съответните плащания (с изключение на амортизациите) - осъществени след 1 януари на годината, посочена във финансовото решение за одобряване на годишните програми на държавите-членки. Периодът на допустимост е до 30 юни на година N (3) + 2, което означава, че разходите, отнасящи се до даден проект, трябва да бъдат направени преди тази дата.
4.
В приложение 11 точка V.3 се заменя със следното:
„3.
Дейностите, свързани с техническата помощ, трябва да бъдат изпълнени и съответните плащания - осъществени след 1 януари на годината, посочена във финансовото решение за одобряване на годишните програми на държавите-членки. Периодът на допустимост продължава най-късно до крайния срок за представяне на окончателния отчет за изпълнение на годишната програма.“
Член 2
Настоящото решение се прилага към всички годишни програми, за които плащането на остатъка не е било извършено на датата на неговото приемане.
Член 3
Настоящото решение е адресирано до Кралство Белгия, Република България, Чешката република, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Република Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 9 юли 2009 година.